जब अंग्रेज इंग्लैंड छोड़कर पूरे विश्व में फैले, तो अपने साथ पूरी दुनिया में अंग्रेजी भाषा और ईसाई धर्म को भी लेकर गए । जहां भी ब्रिटिश लोगों ने ब्रिटिश उपनिवेशों की स्थापना की, वहां उन्होंने अंग्रेजी भाषा और ईसाई धर्म का विरवा भी रोपा । यह अलग बात है कि ब्रिटिश लोग हर जगह अंग्रेजी भाषा की स्थापना में तो सफल रहे, लेकिन ईसाई धर्म को नहीं | अफ्रीकी देशों में तो वे ईसाईयत का फैलाव करने में भी सफल हुए, किन्तु भारत में नहीं । अंग्रेजों के प्रयासों के कारण ही, आज दुनिया के लगभग 60 देशों में अंग्रेजी सहायक आधिकारिक भाषा है। ये ऐसे सभी ऐसे देश हैं जहां ब्रिटिश उपनिवेश स्थापित किए गए थे। किसी देश ने अपनी इच्छा से अंग्रेजी भाषा को स्वीकार नहीं किया, हर जगह अंग्रेजी उन लोगों पर लादी गई, क्योंकि स्थानीय भाषाओं और संस्कृति को नष्ट करना शासकों की प्राथमिकता में रहा । यह दुर्भाग्यपूर्ण है कि स्वंत्रत्र भारत में, अब भी अनेक मानसिक रूप से दास हैं, जो पूर्व-औपनिवेशिक स्वामी की भाषा चाहते हैं। इतना ही नहीं, ऐसे लोग हिंदी भाषा में उचित हिंदी शब्द उपलब्ध होते हुए भी, अपने पूर्व-औपनिवेशिक स्वामी की भाषा के शब्द समाहित करना चाहते हैं । हैरत की बात है कि अंग्रेज लोग दुनिया भर में अपनी अंग्रेजी भाषा फैलाते हैं, जबकि कई मानसिक गुलाम भारत में अपनी मातृभाषा हिंदी को नष्ट करने पर तुले हुए हैं ।